KIRJALLINEN KYSYMYS E-1376/02 esittäjä(t): Michael Cashman (PSE) komissiolle. Sähkömagneettiset kentät.



Virallinen lehti nro 277 E , 14/11/2002 s. 0194 - 0195



KIRJALLINEN KYSYMYS E-1376/02 esittäjä(t): Michael Cashman (PSE) komissiolle (14. toukokuuta 2002) Aihe: Sähkömagneettiset kentät Voiko komissio vahvistaa, että eurooppalainen tukiasemien vastaavuusstandardi on määrä julkaista heinäkuussa 2002, ja vakuuttaa, että tässä aikataulussa pysytään? Voiko komissio vahvistaa, että standardissa määritetään antennien käyttöönottoa koskevat ehdot ja otetaan huomioon muut olemassa olevat asemat ja niiden välittämä säteily? Erkki Liikasen komission puolesta antama vastaus (28. kesäkuuta 2002) Radio- ja telepäätelaitteista ja niiden vaatimustenmukaisuuden vastavuoroisesta tunnustamisesta 9 päivänä maaliskuuta 1999 annetussa Euroopan parlamentin ja neuvoston direktiivissä 1999/5/EY(1) (jäljempänä radio- ja telepäätelaitedirektiivi), jolla säännellään radiolaitteita (mukaan lukien matkapuhelinmastot), velvoitetaan valmistajat varmistamaan niiden turvallisuus. Direktiivin 3 artiklan 1 kohdan a alakohdassa asetetaan nimenomaisesti valmistajille yleinen velvollisuus suojella käyttäjän ja muiden henkilöiden terveyttä radiolaitteista aiheutuvilta riskeiltä, kun laitteita käytetään niiden alkuperäiseen käyttötarkoitukseen. Saman direktiivin 7 artiklan 2 kohdan mukaan kansalliset viranomaiset voivat rajoittaa radiolaitteiden käyttöönottoa kansanterveyden suojelemiseksi, esimerkiksi noudattamalla vähimmäisetäisyyksiä väestöön puhelinmastojen sijoittamisessa. 12 päivänä heinäkuuta 1999 annettussa neuvoston suosituksessa 1999/519/EY(2) annetaan ohjeita noudatettavista turvallisuustasoista. Tässä suosituksessa kehotetaan jäsenvaltioita rajoittamaan väestön altistuminen sähkömagneettisille kentille 0 Hz:n ja 300 GHz:n välillä tietyntasoiseksi. Suosituksen mukaisten perusrajoitusten ja viitearvojen tarkoituksena on varmistaa käyttäjille korkea suojan taso radiolaitteiden ionisoimattoman säteilyn mahdollisesti aiheuttamia akuutteja ja pitkäaikaisia vaikutuksia vastaan. Komissio valtuutti eurooppalaiset standardointielimet (valtuutus M/305) varmistamaan, että laitteet, jotka saatetaan markkinoille ja/tai otetaan käyttöön, ovat radio- ja telepäätelaitedirektiivin mukaisia. Euroopan sähkötekniikan standardointikomitea (Cenelec) on ottanut tehtävän vastaan, ja sillä on työohjelmassaan joukko tukiasemiin liittyviä standardeja. Cenelec on parhaillaan laatimassa seuraavia standardeja: - Yhdenmukaistetut standardit tukiasematuotteiden saattamisesta markkinoille. Standardeilla varmistetaan, että näille tuotteille asetetut vaatimukset ovat yhdenmukaisia yhteisön sisällä. Ne varmistavat, ettei erikseen asennettu tukiasema altista väestöä (tai työntekijöitä) valmistajan ilmoittamalla suojavyöhykkeellä neuvoston suosittelemaa tai muutoin säänneltyä suuremmalle säteilytasolle. Tämä standardi hyväksyttiin lopullisesti 24. toukokuuta 2002. - Yhdenmukaistettu standardi tukiasemien käyttöönotosta, kun on olemassa myös muita altistuslähteitä. Tämän standardin avulla verkko-operaattori pystyy määrittämään, miten tukiaseman ympärillä olevaa suojavyöhykettä pitäisi laajentaa muiden altistuslähteiden vuoksi. Tämän standardin luonnos valmistuu syyskuussa 2002, minkä jälkeinen hyväksymisprosessi kestää noin kuusi kuukautta. - Yhdenmukaistettu standardi altistustasojen mittaamisesta paikan päällä. Tämä standardi, johon liittyvän teknisen työn on määrä valmistua ennen vuoden 2002 loppua, tarjoaa yhdenmukaistetun menetelmän altistuksen mittaamiseen käytännössä. Se on pääasiallisesti tarkoitettu viranomaisille, jotta he voivat antaa tarkkoja vastauksia kansalaisille, jotka ovat huolestuneita altistustasoista kodeissaan, työpaikoillaan jne. - Komissio pyysi myös myrkyllisyyttä, ekomyrkyllisyyttä ja ympäristöä käsittelevältä tiedekomitealta lausuntoa asiasta. Tiedekomitea vahvisti lausunnossaan neuvoston suosittelemat raja-arvot. Kyseinen lausunto on luettavissa Europa-sivustolta(3). (1) EYVL L 91, 7.4.1999. (2) EYVL L 199, 30.7.1999. (3) Väestön sähkömagneettisille kentille (0 Hz 300 GHz) altistumisen rajoittamisesta annetun neuvoston suosituksen täytäntöönpanoa käsittelevä raportti, ks. http://europa.eu.int/comm/food/fs/sc/sct/outcome_en.html.